# תובענה בעניין קטינים

# תאריך הגשה:

**בבית המשפט לענייני משפחה**

**בפתח תקווה**

**התובעת: XXX**

ע"י ב"כ עו"ד אורלי מנע-שני

מרח' כנרת 5, בני ברק (מגדל בסר 3)

טל: 03-5750304 פקס: 03-5750305

**נגד**

**הנתבע: XXX**

ע"י ב"כ עו"ד

מרח'

טל: פקס:

**בעניין הקטינים:**

**1. XXX (קטינה) ילידת (להלן: "הקטינה")**

**2. XXX (קטינה) ילידת (להלן: "הקטינה")**

**3. XXX (קטין) יליד (להלן: "הקטין")**

**סוג התביעה: 55 החזקת ילדים**

**60 החזקת ילדים**

**סעד מבוקש: משמורת (החזקת ילדים)**

האגרה:

הליכים נוספים:

הזמנה לדין:

הואיל וגב' XXX הגיש/ה כתב תביעה זה נגדך, את/ה מוזמן/נת להגיש כתב הגנה בתוך שלושים ימים מיום שהומצאה לך הזמנה זו.

לתשומת לבך, אם לא תגיש/י כתב הגנה, אזי לפי תקנה 130 לתקנות סדר הדין האזרחי, התשע"ט-2018, תהיה לתובע/ת הזכות לקבל פסק דין שלא בפניך.

**תמצית טענות**

**תביעה זו מוגשת בלית ברירה נוכח התנהגותו האלימה מילולית כלכלית ונפשית והאובססיביות של האב כלפי האם והקטינים בעטיה הפכו החיים בבית הצדדים לבלתי נסבלים.**

**כל ניסיונותיה של האם לאורך כל השנים האחרונות לנסות ולשכנע את האב לקבל טיפול להתקפות הזעם, להתפרצויות לדרישות האובססיביות שלו בכל הנוגע לניקיון וסדר מהם סובלים האם והקטינים- עלו בתוהו- האב לא מטופל באופן קבוע, ואף מסרב לשתף פעולה עם מסלול של הידברות ושיתוף פעולה למען שמירה על אחדות המשפחה וטובת הקטינים.**

**כפי שיוכח להלן האב אינו מסוגל להיות הורה משמורן לקטינים. האב מקדיש את כל עיתותיו לעבודתו, נוסע באופן שוטף לחו"ל לנסיעות עבודה במשך שבועות, עובד מבוקר עד ערב, האם לעומת זאת לוקחת את הקטינים מהמסגרות בשעות הצהריים, עובדת בקרבת מסגרות החינוך, ושהה עם הקטינים בכל שעות אחה"צ ודואגת לכל צרכיהם.**

**יתרה מכך- התנהגותו האלימה של האב, מילולית, נפשית וכלכלית אינה מאפשרת לו לראות לנגד עיניו את טובת הקטינים, אינו מסוגל להבין או להכיל את צרכיהם ובהתנהגותו הוא פוגע פעם אחר פעם בקטינים ומותיר בנפשם צלקות.**

**האם לעומת זאת מקדישה את כל חייה לטובת הבית המשפחה והקטינים, גידלה את הקטינים מיום היוולדם, דואגת לכל נדבך בחייהם, מספקת להם את כל צרכיהם הפיזיים, הנפשיים, הבריאותיים, החינוכיים והינה ההורה הדומיננטי בחייהם.**

**בנסיבות אלה וכפי שיפורט להלן האם היא האם המשמורנית הטובה ביותר לקטינים ולפיכך יש לקבוע כי הקטינים יהיו במשמורתה המלאה.**

**ולגופם של דברים**

1. התובעת (להלן גם: "**האם**") והנתבע (להלן גם "**האב**") נישאו זל"ז כדמו"י ביום XXX ומנהלים אורח חיים דתי.
2. לצדדים 3 ילדים משותפים :

**1. XXX (להלן: "הקטינה")**

**2. XXX(להלן: "הקטינה")**

**3. XXX(להלן: "הקטין")**

1. האם נישאה לאב מתוך אהבה ורצון להקים בית ומשפחה המבוססת על חום, נתינה, אהבה, מסירות וערכי דת ומשפחה.
2. רק לאחר הנישואין נחשפה האם להתנהגויות חריגות אצל האב בכל הנוגע לסדר וניקיון כאשר סביב נושא זה החלו להתגלות אצלו התפרצויות זעם ודרישות אובססיביות כלפי האם.
3. התנהגותו של האב הקצינה לאחר הולדת הבת הבכורה. או אז כל אימת שהבית היה מתלכלך, משהו היה נשבר, נשפך על הרצפה וכיוצ"ב האב היה מתמלא כעס ורוגז, מתפרץ בצעקות ואף מקלל.
4. האם גילתה במהלך השנים כי האב סובל מ- OCD והינו בעל התנהגויות אובססיביות. התנהגותו אך הלכה והקצינה עם השנים ועם הולדת הילדים הנוספים.
5. האב אינו יציב, טופל תרופתית אך לא התמיד בטיפול, איים בהתאבדות והתנהג באלימות רגשית כלכלית ונפשית.
6. האב אף החל לסבול מהתקפי זעם וחרדה, המלווים בצרחות וקללות ואף בנוכחות הילדים הפך לדבר שבשגרה במהלך השנים.
7. ואם בכך לא די, האב החל להנהיג טרור בבית, היה מעיר הערות באופן שוטף ובלתי נסבל, היה אוסר להפעיל מכשירים חשמליים, זועם אל מול כל לכלוך או נוזל שנשפך, מנקה את הבית באובססיביות ודורש מהאם והקטינים לפעול כמותו ולסור לכל דרישותיו הכפייתיים ואם חלילה לא היו פועלים ע"פ דרישותיו היו סופגים צעקות, קללות, ואיומים.
8. לא זו אף זו, האב היה מתנה את הדלקת המזגן או הדוד בתנאים שונים ומשונים ורק על פיו ישק דבר.
9. האב השליט בבית חוקים אובססיביים בכל הנוגע לניקיון והתנהלות כלכלית, רק אם האם הייתה פועלת ע"פ תכתיביו מותר היה להדליק מזגן או דוד, בשנים הראשונות מותר היה לאם לרכוש רק לחם וחלב ומוצרי מזון בסיסיים ובנוגע ליתר הקניות הכל היה צריך לעבור את אישורו של האב.
10. האם התחננה בפני האב שיפנו לטיפול ורק לאחר תחנונים הסכים האב לפנות למטפלים זוגיים אולם בפועל לא היה כל שיתוף פעולה מצידו בטיפול.
11. האם ניסתה לדבר אל ליבו שיפנה לטיפול פרטני, ניסתה להסביר לו כי התנהגותו מטילה חורבן על הבית והמשפחה אולם הוא נותר בשלו, סירב לקבל טיפול פרטני, סירב להתמיד בקבלת טיפול תרופתי, והפך את החיים בבית לקשים מנשוא.
12. לפני כ- 6 שנים אחד המטפלים הזוגיים אליהם פנו הצדדים הסביר לצדדים כי האב נוקט באלימות במשפחה על כל רבדיה ולפיכך עליהם לפנות למומחה בתחום. גם אז ביכר האב להתעלם מהמצב בבית וסירב לקבל טיפול.
13. או אז הבינה האם כי היא והקטינים סובלים מאלימות נפשית, פסיכולוגית וכלכלית.
14. ביום 18/5/20 היה אירוע של התקף זעם בלתי נשלט של האב במסגרתו האב צרח על האם בכה, היה אחוז טירוף וזעם והכל בנוכחות הבנות הקטינות אשר פחדו פחד מוות, אולם הוא לא שעה לבקשות האם ווהמשיך לצעוק בטירוף, בנוכחות הקטינות בנות 10 ו- 8 אשר שהו עמו בדירה והקטין בן 3.5 שישן בחדרו.
15. ביום 19/5/20 אמרה האם לאב כי היא לא יכולה להמשיך לחיות בפחד כזה מפני התקפי הזעם שלו ומצבי הרוח הקיצוניים והבלתי צפויים והיא מבקשת להיפרד ולסיים את זה יפה והוא הבהיר לה כי אם תעזוב אותו **הוא יעשה לה "מחנה השמדה אושוויץ",** תוך שהוא חוזר על ביטוי זה פעמיים עם מבט מאיים בעיניו.
16. בעטיים של אותם אירועים הגישה התובעת תלונה במשטרה במסגרתה הורחק בצו וכפי המלצת המשטרה פנתה התובעת והגישה בקשה לצו הגנה במסגרת תיק ה"ט XXX
17. בהסכמת הצדדים במעמד בדיון בביהמ"ש הנתבע הסכים לשהות מחוץ לבית לתקופה נוספת כך שלא שהה בבית מיום 24.5.20 תחילה במסגרת צו ההרחקה ולאחר מכן בהסכמה עד ליום 4.6.20 כולל . **מצ"ב החלטה, מסומנת 1**.
18. מאז ועד היום ניסו הצדדים לקיים הידברות ולשתף פעולה בניסיון להגיע להסכם שלו"ב ולחילופין גירושין בתקווה כי האב יסכים לקבל טיפול, לנסות ולשפר את דרכיו אולם לאחר חודשים של הידברות נראה כי הוא בשלו ולא רק ששלמות המשפחה לא בראש מעייניו אלא הוא מבקש לגזול מהאם את זכויותיה גם על חשבון טובת הקטינים כאשר הוא מסרב לראות את טובת ילדיו אלא את טובתו שלו.
19. הקטינים שגדלו בצל אב כפייתי אובססיבי אלים מילולית, נפשית וכלכלית חוו טלטלות רגשיות לא פשוטות. האב באופן קבוע צועק ומקלל לעיניהם ואוזניהם והתנהגותו מותירה בנפשם צלקות.
20. האם היא שגידלה את הקטינים מיום היוולדם באהבה ומסירות אין סופית ועשתה הכל על מנת להגן עליהם ולשמור על נפשם הרכה מפני התנהלות והתנהגות אביהם.
21. האב לא היה אב מעורב, לא במסגרות החינוך, לא בנושא הבריאות של הקטינים, לא במסגרות החברתיות שלהם ולהכל דאגה האם.
22. האב עובד מבוקר עד ערב מחוץ לעיר, האב מעולם לא אסף את הקטינים ממסגרות החינוך בצהריים, האב מעולם לא נשאר בבית שהקטינים היו חולים, האב עובדת בקרבת מסגרות החינוך ושוהה עם הקטינים משעות הצהריים ולאורך כל היום.
23. האב מעולם לא היה באסיפת הורים במסגרות החינוך, מעולם לא שוחח עם הגננות או המורות ולהכל דואגת האם.
24. האב נוסע באופן שוטף לנסיעות עבודה בחו"ל למשך שבועות ארוכים.
25. כאשר הקטינות נולדו האב היה נוהג לעבוד שבועיים בארץ שבועיים בחו"ל, והאם הייתה מגדלת את הקטינים לבד כאשר גם בשבועיים שהיה בארץ היה לוקח את הקטינים למסגרות החינוך ותו לא לכל יתר צרכי הקטינים האם היתה דואגת.
26. גם בשנים האחרונות האב נוסע לעבוד בחו"ל מדי חודש חודש וחצי למשך כ- שלושה שבועות ואף יותר.
27. כך לדוגמא האב שהה בחו"ל מיום 14.11.2020 וחזר ב 4.12.2020, לאחר מכן טס לחו"ל ביום 9.1.21 וחזר ב 12.2.21 גם כעת שוהה בחו"ל מיום 11.4.21 ויחזור ביום 30.4.21.
28. ברור כי עת האב עובד גם בארץ וגם בחו"ל וטס בתדירות שכזו אין כל אפשרות אחרת זולת קביעת המשמורת אצל האם שהרי היא ההורה הדומיננטי בחייהם.
29. הקטינים קשורים בעבותות נפש לאם, היא העוגן היציב בחייהם, היא הדמות שמעניקה להם ביטחון, היא שדואגת לכל צרכיהם ונהיר כי היא ההורה הטוב ביותר להיות הורה משמורן של הקטינים.
30. לאור כל האמור לעיל, יתבקש כב' ביהמ"ש כדלהלן:
31. להזמין את הנתבע לדין.
32. לקבוע כי המשמורת על הקטינים תהא בידי האם.
33. ליתן צו למשמורת זמנית של האם על הקטינים.
34. למנות פקידת סעד לקבלת תסקיר והמלצות לגבי הסדרי שהות של האב עם הקטינים .
35. להשית על הנתבע הוצאות משפט ושכר טרחת עו"ד בצירוף מע"מ כדין.

**\_\_\_\_\_\_\_\_\_\_\_\_\_\_\_**

**אורלי מנע-שני, עו"ד**

**ב"כ התובעת**